Burjassot reclama la creació d’una unitat mèdica que atenga els malalts de fibromiàlgia
2025-07-24

El Ple de l’Ajuntament de Burjassot ha aprovat la moció conjunta presentada per tots els grups amb representació plenària, PSPV-PSOE, Compromís per Burjassot, PP, Ciudadanos, EU i Totes amb Burjassot, per sol·licitar a la Conselleria de Sanitat Universal i Salut Pública “la creació d’una unitat especial d’atenció als afectats per la fibromiàlgia en l’Hospital Arnau de Vilanova”.

La moció, aprovada a petició de l’Associació de Fibromiàlgia València Nord (AFIVAN), arreplega que el citat centre hospitalari és el més proper a Burjassot “i, a més, la unitat que es forme, ha d’atendre i emprar els criteris d’igualtat de gènere que precisa aquesta malaltia”.

El text també assenyala la necessitat que la fibromiàlgia “es reconega com a malaltia comuna, ja que en moltes comunitats autònomes ja està reconegut” i, a més, “que les dones afectades per fibromiàlgia puguen utilitzar els diferents recursos humans i materials d’Espai Dona”, el servei integral d’atenció a la dona de l’Ajuntament de Burjassot.